《木兰花慢》
元代·陈思济

望西南之柱，插开翠，一峰寒。尽泄雾喷云，撑霆拄月，气压群山。

神仙。旧家洞府，但金堂、玉室画中看。苔壁空留陈迹，碧桃何处骖鸾。

兵余城郭半凋残。制锦古来难。喜村落风烟，桑麻雨露，依旧平安。

兴亡视今犹昔，问渔樵、何处笑谈间。斜倚西风无语，夕阳烟树空闲。

作者简介：（1232—1301）元睢州柘城人，字济民，号秋冈。幼以才器称。世祖在潜邸，召备顾问，及即位，始建省部，使掌敷奏，事无巨细，悉就准绳。历承务郎、同知高唐州事，治绩称最。拜监察御史，劾阿合马不法，出知沁州。累迁通议大夫、佥河南江北等处行中书省事。所至有惠政。卒谥文肃。有《秋冈集》。